भारत की पहली एफ-1 सर्किट तैयार  
इसे बुद्ध इंटरनेशनल सर्किट नाम दिया गया है और इस पर 28-30 अक्टूबर तक इंडियन ग्रां पी का आयोजन होगा।
देश की पहली फार्मूला वन सर्किट पूरी तरह तैयार है। इसे बुद्ध इंटरनेशनल सर्किट नाम दिया गया है और इस पर 28-30 अक्टूबर तक इंडियन ग्रां पी का आयोजन होगा।  दिल्ली के करीब ग्रेटर नोएडा में स्थित इस 5.14 किलोमीटर सर्किट को मंगलवार को पहली बार मीडिया के लिए खोला गया। आयोजकों को पूरा यकीन है कि अगले एक सप्ताह में सर्किट को साफ-सुथरा बनाने का काम पूरा कर लिया जाएगा।  ताजा हाल यह है कि सर्किट पर निर्माण कार्य के मलबों की भरमार है, ऐसे में मलबे को हटाने और इसकी साफ-सफाई करने की जरूरत है।  इस सर्किट का निर्माण करने वाली कम्पनी जेपी स्पोर्ट्स इंटरनेशनल लिमिटेड के प्रबंध निदेशक और मुख्य कार्यकारी अधिकारी समीर गौर ने कहा कि पिट लेन के खुलने के साथ सबकुछ व्यवस्थित हो जाएगा।  समीर ने कहा, "हम इस सर्किट की दिन में दो बार सफाई कर रहे हैं लेकिन चूंकि कई स्थान पर काम अभी भी चल रहा है, धूल ट्रैक पर आ ही जाती है। एक बार काम पूरा हो जाएगा तो इसे साफ करना आसान हो जाएगा।"  "हमारे लिए फिलहाल चिंता की कोई बात नहीं। अगले एक हफ्ते में हम अपना काम पूरा कर लेंगे और यह सर्किट रेस के लिए पूरी तरह तैयार हो जाएगी।"  इस सर्किट को चार जोन में विभाजित किया गया है-उत्तर, पश्चिम, पूर्व और दक्षिण। इस सर्किट का सबसे लम्बा स्ट्रेच 1.4 किलोमीटर का है जो टर्न-3 पर आता है। इस स्ट्रेच पर कारों की अधिकतम रफ्तार 320 किलोमीट प्रति घंटे पहुंच सकती है।  मंगलवार को स्विस चालक नील जानी ने रेड बुल कार के साथ सर्किट का चक्कर लगाया जबकि भारत के एफ-1 चालक नारायण कार्तिकेयन ने एक मर्सिडीज कार के साथ इस नई-नवेली सर्किट का मुआयना किया।